เว็บระบบบริหารการเงินภาครัฐเจอก่อกวนจนล่ม
เว็บไซต์ระบบการบริหารการเงินการคลังภาครัฐเกิดล่มชั่วคราว หลังถูกก่อกวนด้วยการกดF5เพื่อเข้าหน้าเว็บไซต์จำนวนมาก
29 ต.ค. 2565

เว็บไซต์ระบบการบริหารการเงินการคลังภาครัฐเกิดล่มชั่วคราว หลังถูกก่อกวนด้วยการกดF5เพื่อเข้าหน้าเว็บไซต์จำนวนมาก 
รายงานข่าวจากกรมบัญชีกลาง แจ้งว่า เมื่อช่วงบ่ายของวันที่ 20 ธ.ค.ระบบการบริหารการเงินการคลังภาครัฐ (GFMIS) และระบบการจัดซื้อจัดจ้างภาครัฐ เกิดล่มชั่วคราวหลังจากถูกกลุ่มผู้ไม่หวังดีรวมต่อกันก่อกวนการทำงานของระบบ
รายงานข่าวระบุว่า การก่อกวนที่เกิดขึ้นทำให้เกิดปัญหาการเข้าใช้ระบบไม่ได้ชั่วคราวเท่านั้น ไม่ได้เป็นการถูกโจมตีเพื่อแฮกเอาข้อมูลของภาครัฐออกไปจากระบบ หรือทำให้เกิดการรั่วไหลของการโอนเงินจนทำให้รัฐเกิดความเสียหายแต่อย่างไร
"ระบบที่เกิดปัญหาเพราะถูกก่อกวนโดยการกด F5 เข้ามาเป็นใช้ระบบจำนวนมากจนระบบรับไม่ไหว จนเกิดระบบล่มในที่สุด แต่เป็นเพียงการก่อกวนให้การทำงานมีปัญหาเท่านั้น ส่วนเรื่องข้อมูลและงบประมาณของภาครัฐไม่เกี่ยวข้องกับส่วนนี้ ไม่สามารถโจมจีเพื่อเอาข้อมูลไปได้"แหล่งข่าวจากกรมบัญชีกลางระบุ
แหล่งข่าว กล่าวว่า ในช่วงที่ระบบ GFMIS ล่มทำให้หน่วยงานต่าง ๆ ไม่สามารถทำการเบิกจ่ายได้ทั้งหมด แต่เชื่อมั่นว่าจะไม่กระทบกับภาพรวมการเบิกจ่ายของภาครัฐ เนื่องจากระบบการเบิกจ่ายมีการทำเป็นงวดอยู่แล้ว จึงได้มีการโอนเงินงบประมาณที่มีการทำเรื่องเบิกจ่ายออกไปไว้ที่ธนาคารกรุงไทยล่วงหน้า ทำให้ในระหว่างนี้หน่วยงานของรัฐจึงยังสามารถเบิกจ่ายเงินตามงวดที่ได้ทำเรื่องไว้แล้วได้
อย่างไรก็ดี ในส่วนนี้รัฐบาลและกรมบัญชีกลางอยู่ระหว่างการตรวจสอบการก่อกวนครั้งนี้อยู่ แต่การจับตัวคนก่อกวนทำได้ยาก เพราะจากการตรวจข้อมูลตัวเลขประจำเครื่องคอมพิวเตอร์ (ไอพี) ที่ใช้โจมตีมาจากต่างประเทศ หากอยู่ในประเทศไทยมั่นใจว่าจะสามารถตรวจสอบและจัดการทางกฎหมายกับผู้ก่อกวนได้แน่นอน